Fil-25 ta' Mejju 2018, il-Kunsill neħħa mil-lista tal-UE ta' ġurisdizzjonijiet tat-taxxa li ma jikkooperawx. Il-lista tal-UE qed tikkontribwixxi fl-isforzi li għaddejjin għall-prevenzjoni tal-frodi tat-taxxa u għall-promozzjoni ta' governanza tajba madwar id-dinja. Din ġiet stabbilita f'Diċembru 2017. Inqas ġurisdizzjonijiet fil-lista hija indikazzjoni tas-suċċess tal-proċess ta' elenkar", qal Vladislav Goranov, ministru għall-finanzi tal-Bulgarija, li bħalissa għandha l-presidenza tal-Kunsill. "Hekk kif il-ġurisdizzjonijiet madwar id-dinja jaħdmu biex jirriformaw il-politiki tat-taxxa tagħhom, l-isfida tagħna għall-kumplament tas-sena ser tkun li naraw li l-impenji tagħhom ikunu ġew implimentati tajjeb." Il-lista tinsab fl-anness I tal-konklużjonijiet adottati mill-Kunsill f'Diċembru 2017. Il-Bahamas u Saint Kitts u Nevis ħadu mpenji f'livell politiku għoli biex jirrimedjaw it-tħassib tal-UE. Esperti tal-UE vvalutaw dawk l-impemji. B'konsegwenza ta' dan, iż-żewġ ġurisdizzjonijiet tmexxew mill-anness I tal-konklużjonijiet għall-anness II, li jsemmi l-ġurisdizzjonijiet li ħadu mpenji suffiċjenti għar-riforma tal-politiki tat-taxxa tagħhom. L-implimentazzjoni tal-impenji tagħhom ser tiġi segwita mill-qrib mill-grupp ta' ħidma responsabbli għall-proċess ta' elenkar ("grupp dwar il-kodiċi tal-kondotta"). Id-deċiżjoni ttieħdet mingħajr diskussjoni f'laqgħa tal-Kunsill Affarijiet Ekonomiċi u Finanzjarji. B'riżultat ta' dan, għad hemm seba' ġurisdizzjonijiet fil-lista ta' ġurisdizzjonijiet li ma jikkooperawx: is-Samoa Amerikana, Guam, in-Namibia, Palau, Samoa, Trinidad u Tobago u l-Gżejjer Verġni tal-Istati Uniti. Billi l-lista trid tiġi riveduta mill-inqas darba fis-sena, il-grupp dwar il-kodiċi tal-kondotta jista' jirrakkomanda aġġornament fi kwalunkwe mument. Nota ta' Mejju 2018 dwar bidliet fil-lista tal-UE ta' ġurisdizzjonijiet li ma jikkooperawx Il-paġna web tal-grupp dwar il-kodiċi tal-kondotta Konklużjonijiet tal-Kunsill ta' Diċembru 2017 dwar il-lista tal-UE ta' ġurisdizzjonijiet li ma jikkooperawx Ara l-paġna tal-laqgħa